Cape Union Mart-bestuurder op landgoed vermoorRenée Jain. (Foto: Facebook/ FEDISA) ŉ Bestuurder van Cape Union Mart is Vrydag in haar huis op ŉ privaat natuurreservaat in die Wes-Kaap vermoor. Renée Jain (51) is volgens News24 omstreeks 23:00 Vrydag deur drie aanvallers in haar huis oorval. Sy was die bestuurder van ondernemingstoepassing by Cape Union Mart. Kol. Andre Traut, woordvoerder van die Wes-Kaapse polisie, het gesê die polisie ondersoek die omstandighede waartydens ŉ vrou in haar huis op ŉ landgoed in Wolseley vermoor is. “Drie verdagtes het van die toneel gevlug en is nog nie opgespoor nie.” Talle vriende en familie het hul skok en hartseer oor Jain se moord op haar Facebook-blad uitgespreek. “Ag, Renée, my hart is gebreek. Jy is veels te vinnig van hierdie wêreld weggevat. Ek sal nooit jou lig en liefde vergeet nie. Ek stuur liefde en krag na al jou vriende en familie,” het Bronwyn Schutte op Facebook geskryf. Fedisa, die modeskool in wie se raad Jain gedien het, het Sondag op sy Facebook-blad geskryf: “Ons is gebroke oor die ontydige verlies van ons vriend, kollega en lid van Fedisa se adviesraad, Renée Jain. Jou stem is stil, maar ons herinnering aan jou sal nooit vervaag nie.”